14 марта – День адыгского (черкесского) языка и письменности.

ТэжъугъэгъэлъапIэ!

Лъэшэу сыгу къео тилъэпкъэгъу зырызхэм адыгабзэр агъэпыутэу, рыгущыIэнхэу фэмыехэу зыслъэгъукIэ. Къалэм къыщыхъугъэхэм, щапIугъэхэм макIэп ахэтыр иныдэлъфыбзэ рыгущыIэни рытхэни ымы­лъэкIэу. Ар дэй дэд. Тылъэп­къышхоп Адыгэ Республикэм ис адыгэхэр къапштэмэ, ау дунаим адыгабэ тет, Тыркуем изакъоу тилъэпкъэгъоу нэбгырэ миллиони 4 - 5 исэу ары къызэраIорэр. ЕтIани тилъэпкъ дунэе хъарзынэщым хилъхьа­гъэр макIэп, адыгэ шъошэ дахэу къыхихыгъэм изакъоми, шIушIэгъэ инэу фэплъэгъу хъущт.

Тарихъ гъогуонэ кIыхьэ къызэпызычыгъэ адыгэхэм яфэ­шъуашэп нахьыжъхэм тфалэжьыгъэхэр зыIэкIэдгъэзынхэр. Джы щыIэх тхылъхэр тилъэпкъ ищыIэкIэ-псэукIагъэр лIэ­шIэгъу чыжьэхэм къащегъэ­жьагъэу къизыIотыкIыхэрэр. Уарыгушхонэу, уарыпэгэнэу щыт адыгэхэм зэIуагъэкIэгъэ хъарзынэщхэм, цIыфыгъэу, лIыгъэу, Iушыгъэу тижъыхэм къызхагъэфагъэм.

Бзэр уимыIэжьымэ лъэп­къы­ри щыIэжьыщтэп. Ар къыдгу­рыIозэ тыщыIэн фае. Адыгэ Республикэ тиI, тыбзэкIэ те­джэ, тэтхэ. ТхэкIо цIэрыIохэр, еджэгъэшхохэр, артистхэр тимакIэхэп. АдыгабзэкIэ гъэзетыр къыхэтэуты. Хабзэм ти­щыкIагъэр зэкIэ тегъэгъоты. Тэ уасэ а пстэум афэтшIырэп. Гъэзет закъоу тиIэр - «Адыгэ макъэр» - адыгэ унагъо пэпчъ лъыIэсынэу тфэгъэпсырэп.

«Адыгэ макъэм» тилъэпкъ Iофхэр дэеу къегъэлъагъохэу зыIорэм пцIы еусы. Республикэм щыхъурэ-щышIэрэр зэкIэ тапашъхьэ къырелъхьэ. Щы­кIагъэ горэхэри фэхъухэщтын, ау нэмыкI гъэзет щыIэу сшIэ­рэп адыгэ лъэпкъым иIофы­гъохэр «Адыгэ макъэм» нахь дэгъоу къыгъэлъагъохэу. Арышъ, зыкъэтэжъугъэшIэжь, тицIы­фыгъи, тилъэпкъ Iофхэри чIэ­тэшъумыгъанэх. ТэжъугъэгъэлъапIэ!

Мурэтэ Чэпай.

ЗэлъашIэрэ адыгэ артист цIэрыIу.